A Bizottság 1179/94/EK rendelete
(1994. május 25.)
az elsőbbségi anyagok 793/93/EGK tanácsi rendeletben előírt első listájáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésére,
tekintettel a létező anyagok kockázatainak értékeléséről és ellenőrzéséről szóló, 1993. március 23-i 793/93/EGK tanácsi rendeletre [1], és különösen annak 8. és 10. cikkére,
mivel a 793/93/EGK rendelet előírja a forgalomban lévő anyagok kockázatának értékelését és ellenőrzését, és mivel az ilyen anyagok kockázatértékelése céljából ésszerű meghatározni a figyelmet igénylő elsőbbségi anyagokat;
mivel emiatt a 793/93/EGK rendelet 8. cikke alapján köteles a Bizottság az elsőbbségi anyagok listájának összeállítására, és mivel a 8. cikk megjelöli az említett lista összeállításakor figyelembe veendő tényezőket;
mivel a 793/93/EGK rendelet 10. cikke előírja, hogy az elsőbbségi listán szereplő minden anyag esetében egy-egy tagállam felelős annak értékeléséért, és mivel az anyagok elosztása biztosítja a tagállamok közötti igazságos teherelosztást;
mivel e rendelet rendelkezései összhangban vannak a 793/93/EGK rendelet 15. cikkének megfelelően létrehozott bizottság véleményével,
ELFOGADTA EZT A RENDELETET:
1. cikk
Elsőbbségi lista
(1) Az e rendelet mellékletében megállapított elsőbbségi lista ezennel elfogadásra kerül.
(2) Minden, az elsőbbségi anyagok listáján szereplő anyag értékeléséért egy, az e rendelet mellékletében meghatározott tagállam felelős.
2. cikk
Ez a rendelet az Európai Közösségek Hivatalos Lapjában való kihirdetését követő 20. napon lép hatályba.
E rendelet valamennyi tagállamban teljes egészében kötelező és közvetlenül alkalmazandó.
Kelt Brüsszelben, 1994. május 25-én.